કશિશ નાનપણથી ભણવામાં હોશિયાર હતી. સ્કૂલના રિઝલ્ટના દિવસે હંમેશાં એણે ટીચર્સના મોઢે પોતાના વખાણ જ સાંભળ્યા હતા. ઉદય એવરેજ સ્ટુડન્ટ હતો એટલે એની તરફથી ઝાઝી અપેક્ષા મહેન્દ્રભાઈને રહેતી નહીં, પણ કશિશનું રિઝલ્ટ જાણવા માટે મહેન્દ્રભાઈ હંમેશાં ઉત્સુક રહેતા. મોટા ભાગે કશિશ એમને નિરાશ ન કરતી. હંમેશાં પહેલો-બીજો નંબર ક્લાસમાં લાવતી. એટલે ઘરમાં પણ એના વખાણ જ થતા હતા. લગ્ન પછી એના રૃપના, એના સ્વભાવના વખાણ એણે બહુ સાંભળ્યા છે, પણ આજે આટલાં વર્ષો પછી એની હિંમતના, એની સિદ્ધિના વખાણ થયા છે. તે વાત કશિશને બહુ ગમી.